Når Claus Søgaard står op om morgenen, starter han dagen med at tjekke vejrudsigten. - Vejret er sindssygt vigtigt i forhold til forretningen, siger han. Han er indehaver af caféerne Hr. Søgaard og Fru Søgaard i Aalborg centrum, og ifølge ham må vejret helst ikke være for varmt - og ej heller for koldt. - Det bedste café-vejr er sådan lidt blandet. Lidt sol, lidt skyer, men bare ikke blæst, for så bliver kunderne væk, siger caféejeren. Juli som december Lidt længere nede ad gaden ligger tøjbutikken Napa Store. Og her er ejeren helt enig med Claus: - Det er helt klart et omskifteligt vejr, der er det bedste vejr for os, siger Helle Nielsen. Helle Nielsen har haft butikken i 37 år. Hun ved derfor alt om, hvordan vejret kan gøre en forskel for aktiviteten i Aalborg midtby. - Hvis vejret er for godt, så tager de til stranden, men hvis det er sådan et blandet vejr, så kommer de herind til byen og handler. De seneste par ugers ustadige vejr har derfor lokket flere gæster ind i både butik og café. Og det betyder flere penge i kassen. - Juli er altid en god måned for os. Det blandede sommervejr gør, at juli er næsten lige så god som december, fortæller Helle Nielsen. Ferie uden sol Det er dog ikke alle, der er helt enige med de to erhvervsdrivende. For når sommerferien er planlagt til at blive afholdt i Danmark, måtte vejret godt have været lidt anderledes. Det mener 12-årige Christopher Hedly Petersen fra Slagelse, der den kommende uge er på ferie i Aalborg med sin mor og far. - Det er fint nok, når man går rundt herinde i byen. Men jeg gad altså godt lidt mere solskin, siger han. Meget tyder på, at opskriften for det perfekte sommervejr ikke findes. Ifølge Helle Nielsen, så er det nok meget heldigt, for der er alligevel ikke så meget at gøre ved det. - Det er jo fint nok for os, at det danske vejr, er, som det er.
Gråvejr, blæst og regn er som regel ikke noget, nordjyderne er vilde med om sommeren. Men for to erhvervsdrivende er det faktisk helt okay.